Italian Grand Prix 2008

Aika-ajo

Monzan aika-ajot ajettiin vesisateessa, mikä selittää erikoisen lähtöjärjestyksen. Maailmanmestariehdokkaat Lewis Hamilton ja Kimi Räikkönen tekivät molemmat virheen siinä, etteivät lähteneet radalle toisen kierroksen aikaisessa vaiheessa, jolloin olosuhteet olivat parhaimmillaan. Räikkönen lähti ruudusta 14 ja Hamilton ruudusta 15. Paalupaikalle ajoi F1-historian nuorimpana kuljettajana 21-vuotias Sebastian Vettel.

Kilpailu

Vettel hallitsi sadekelin kisaa lähdöstä maaliin luopuen kärkipaikastaan vain varikkokäyntien ajaksi. Ruutulipulle Vettel ajoi voittajana 12,5 sekunnin erolla Kovalaiseen, joka ei pystynyt missään vaiheessa haastamaan Vetteliä. Kovalainen kertoi kokeneensa vaikeuksia jarrujen lämmittämisen ja rankkaan sateeseen tarkoitettujen renkaiden kanssa.
Voitto on ensimmäinen italialaiselle Toro Rosso -tallille, joka aiemmin tunnettiin Minardi-nimellä.
BMW:n Robert Kubica onnistui rengastaktiikassaan ja nousi 11:nnestä lähtöruudusta kolmanneksi. Hän ajoi yhden varikkokäynnin taktiikalla ja onnistui ajoittamaan pysähdyksensä juuri siihen hetkeen, jolloin kaikki kuljettajat kävivät vaihtamassa välikelin renkaisiin. Kilpailu alkoi sateen takia turva-auton takana, ja tuomaristo määräsi kaikki kuljettajat käyttämään startissa rankkaan sateeseen tarkoitettuja renkaita.
McLarenin Lewis Hamilton aloitti 15:nnestä lähtöruudusta ja nousi märällä radalla parhaimmillaan jo toiseksi. Hamiltonin yhden varikkokäynnin taktiikka meni kuitenkin mönkään, kun hän joutui tekemään ylimääräisen varikkokäynnin vaihtaakseen välikelin renkaisiin. Radan kuivuttua Hamiltonin vauhti hiipui, ja hän tuli maaliin seitsemäntenä. Hamiltonin kisaan mahtui raivokkaita taisteluja sijoituksista. Ohittaessaan Timo Glockia Hamilton puski saksalaisen osittain nurmikon puolelle. Fernando Alonsosta suorittamansa ohituksen jälkeen Hamilton kiilasi Alonson eteen ja autot näyttivät osuvan kevyesti yhteen. Kisan lopussa Mark Webber yritti ohittaa Hamiltonia, mutta autot osuivat yhteen. Webber joutui ajamaan mutkan suoraksi ja päästämään Hamiltonin takaisin edelleen. Webber ajoi maaliin Hamiltonin takana kahdeksantena.
Ferrarin Felipe Massa ajoi maaliin kuudentena eli lähtöruutunsa mukaisella paikalla. Kuljettajien MM-sarjan tilanne kävi entistä tiukemmaksi, kun Hamiltonilla pisteitä oli 78 ja Massalla 77. Valmistajien sarjassa Ferrari johti McLarenia pistein 134-129.
Kimi Räikkösen Ferrari ei toiminut silloin, kun rata oli märkä. Räikkönen lähti matkaan 14:nnestä ruudusta ja ajoi ruutulipulle yhdeksäntenä. Räikkönen aloitti nousunsa vasta lopussa, kun rata kuivui. Hän sai nimiinsä kilpailun nopeimman kierrosajan, joka syntyi päätöskierroksella. Räikkönen oli MM-sarjassa neljäntenä 57 pisteen kera.
Williamsin Nico Rosberg ajoi maaliin 14:nnellä sijalla. Hän aloitti vahvasti ja ajoi parhaimmillaan kolmantena mutta putosi taaksepäin renkaiden menetettyä suorituskykyään. Rosbergin matkaa hidasti myös ensimmäisen varikkokäynnin venähtäminen 12 sekunnin mittaiseksi. Hän oli lähellä lähteä liikkeelle hieman liian aikaisin, kun lähtöluvan antanut ”tikkarimies” nosti hieman ”tikkariaan”, vaikka tankkausletkua oltiin vasta irrottamassa autosta.
Sebastian Vettelistä tuli samalla kaikkien aikojen nuorin Formula 1 -sarjan maailmanmestaruuskilpailun voittaja. Hän oli vain 21-vuotias, kun edellinen ennätys oli Fernando Alonsolla, joka oli ennätyksen tehdessään myös 21-vuotias, mutta kymmeniä päiviä vanhempi.